Tønsberg Kystkultursenter på Nøtterøy-sida av Ollebukta i Byfjorden i Tønsberg. Senteret omfatter murbygningene etter Teie ubåtstasjon, Riggerloftet og Sjøbua. Ved kaia ligger galeasen «Berntine» fra 1890. Like ved ligger Færder videregående skole. Foto: 2015 
**Tønsberg Kystkultursenter** er et senter og en stiftelse for kystkultur som ligger ved Kanalen i Tønsberg i Vestfold. Senteret ble etablert i 1991. Loggen kystlag, som ble etablert i 1980 som et lokallag av Forbundet Kysten, står for restaurering og drift av båter og bygninger på senteret. Bygninger og båter leies ut til arrangementer og grupper.

Bygninger og båter
------------------

Flyfoto fra 1940- eller 1950-tallet av Kanalen i Tønsberg og Nøtterøy-sida av Byfjorden. Nedenfor Teie hovedgård ligger anlegget etter Teie ubåtstasjon. På bildet sees også den gamle kanalbrua til venstre og tyskerbrakker til høyre. Leirområdet ble etter krigen bebygd med Tønsberg yrkesskole. Flyfoto: Widerøe/Vestfoldmuseene 
Kanalbrua 1959, med Tønsberg reperbane og Kaldnes Mekaniske Verksted i bakgrunnen. Foto: Widerøe/Vestfoldmuseene 
Riggerloftet.  Foto: Karl Ragnar Gjertsen 
### Murbygningene fra Teie ubåtstasjon

Utdypende artikkel: Teie ubåtstasjon

Like ved Kanalbrua ble det i 1917 reist tre murbygninger som huset Teie ubåtstasjon fram til 1940 da tyskerne overtok anlegget og hadde fanger der. Etter andre verdenskrig ble bygningene «Ladestasjonen», «Verkstedet» og «Torpedomagasinet» brukt til yrkesskole. I 1990 ble de forfalne bygningene overdratt til kystkultursenteret.

### Riggerloftet

Riggerloftet ble trolig reist på 1780-tallet på Bolærne øst for Tønsberg. Den fire-etasjers laftede] tømmerbygningen ble flyttet til Kaldnes mekaniske verksted under Napoleonskrigene. Her ble den benyttet til barderenseri, mastebod, riggerloft og lager. I 1993 ble Riggerloftet flyttet dit det nå står. Bygningen ble siden restaurert.

### Sjøbua

Området vest for ubåtstasjonen var opprinnelig et treskipsbyggeri med slipp og en stor sjøbod. Seinere hadde bedriften ScanRope råvarelager i Sjøbua rett vest for båtbyggeriet. Sjøbua ble revet i 2002, men ble gjenreist i 2011. Slippen ved siden av mottar båter for reparasjon og vedlikehold.

### Prosjekt reperbanen

Utdypende artikkel: Tønsberg reperbane

Den første repslagerbygningen til Tønsberg reperbane ble bygd fra 1795. Da den lange bygningen brant i 1910, ble den gjenoppbygd som moderne ståltaufabrikk. Denne ble seinere revet, men kystkultursenteret planlegger å gjenreise 100 meter av bygningen. Vinteren 2022/23 gjennomføres første etappe av dette arbeidet, når 50 meter reperbane gjenreises på kystkultursenteret.

### «Berntine»

Utdypende artikkel: «Berntine»

«Berntine» er en galeas på 71,5 fot. Den seilte som ishavsskute fra Tromsø 1890–1920, deretter som fraktefartøy. Skuta fikk navnet «Havnøy» i 1946. I 1978 ble den gjenoppbygd i Tønsberg som skoleskip i alternativt barnevernsarbeid. I 2008 ble båten overtatt av en stiftelse og fikk tilbake sitt opprinnelige navn. Om sommeren har «Berntine» avganger fra Tollbodkaia utenfor Havnekontoret på Tønsberg Brygge.

* Tønsberg Kystkultursenter med Riggerloftet, slippen og murbygningene etter Teie ubåtstasjon på Nøtterøy-sida av Byfjorden i Tønsberg. I parken på den andre sida av Banebakken ligger Teie hovedgård. Foto: Fordreid panorama 2015Tønsberg Kystkultursenter med Riggerloftet, slippen og murbygningene etter Teie ubåtstasjon på Nøtterøy-sida av Byfjorden i Tønsberg. I parken på den andre sida av Banebakken ligger Teie hovedgård. Foto: Fordreid panorama 2015
* «Berntine» ved brygga utenfor den gamle ubåtstasjonen ved Tønsberg Kystkultursenter. Galeasen, som ble bygd i Tromsø 1890, hadde navnet «Havnøy» fra 1946 til 2008.Kanalbrua i Tønsberg i bakgrunnen til høyre. Foto: Fordreid panorama 2015«Berntine» ved brygga utenfor den gamle ubåtstasjonen ved Tønsberg Kystkultursenter. Galeasen, som ble bygd i Tromsø 1890, hadde navnet «Havnøy» fra 1946 til 2008.Kanalbrua i Tønsberg i bakgrunnen til høyre. Foto: Fordreid panorama 2015
* Like ved kystkultursenteret ligger Færder videregående skole. De nye bygningene ble tatt i bruk 2014. Foto: Fordreid panorama 2015Like ved kystkultursenteret ligger Færder videregående skole. De nye bygningene ble tatt i bruk 2014. Foto: Fordreid panorama 2015
* Tønsberg Kystkultursenter har siden 2012 stått for innvendig restaurering av DS «Kysten» ved brygga i Tønsberg Foto: Fortegnet panoramabilde, september 2015Tønsberg Kystkultursenter har siden 2012 stått for innvendig restaurering av DS «Kysten» ved brygga i Tønsberg Foto: Fortegnet panoramabilde, september 2015

Referanser
----------

1. 1 2  lokalhistoriewiki.no om Tønsberg kystkultursenter
2. ↑  «Nå får Tønsberg et nytt, stort landemerke». 3. desember 2022. Besøkt 15. mars 2023.
3. 1 2  «Berntine» i Sjøfartsdiektoratets skipsregister
4. ↑  «Stiftelsen Berntines presentasjon av «Berntine»». Arkivert fra originalen 22. juli 2015. Besøkt 22. juli 2015.
5. ↑  nrk.no 2008: *Havnøy blir til Berntine*

Eksterne lenker
---------------

* (en) Tønsberg Kystkultursenter – kategori av bilder, video eller lyd på Commons Rediger på Wikidata
* Tønsberg Kystkultursenter og Loggen Kystlag